Ġie inawgurat Istitut għax-Xjenzi Spazjali u l-Astronomija tal-Università ta’ Malta ( Institute of Space Sciences and Astronomy – ISSA ). Iċ-ċerimonja tal-inawgurazzjoni saret il-bieraħ filgħaxija fl-Aula Magna, fuq il-Kampus tal-Belt Valletta u kienet segwita minn taħdita pubblika mill-astrofiżiku mfaħħar mad-dinja kollha, il-Prof. George Fitzgerald Smoot III, li rebaħ il-Premju Nobel fil-Fiżika fl-2006 flimkien mal-Prof. John Mather talli skoprew varjazzjonijiet fil-karatteristika distinta tar-radjazzjoni li tħalliet mill-Big Bang. It-taħdita, bl-isem ‘ The Big Bang Theory ’, ippreżentat analiżi tal-istat preżenti tal-kosmoloġija bbażata fuq osservazzjonijiet astronomiċi, u ddiskutiet il-misterji li għad iridu jiġu solvuti.  Ingħatat enfasi fuq il-ħtieġa ta’ mmappjar kontinwu tal-materja fl-univers li tippermettilna nsegwu l-istorja tiegħu fid-dettal. It-taħdita fetħet ukoll l-ewwel workshop tal-ISSA ‘ Cosmos in the Med ’ li jispiċċa nhar il-Ġimgħa u jilħaq il-qofol bil-festival annwali tax-xjenza, Science in the City. Il-Prof. Smoot se jkun ukoll qed jieħu sehem f’dan il-festival. Il- workshop huwa parti minn serje akbar ta’ workshops li jsiru ta’ kull sena f’pajjiżi differenti madwar id-dinja.  Mal-Prof. Smoot se jingħaqdu wkoll ix-xjenzjati rinomati, il-Prof. Jim Rich, Dr Chiara Ferrari u Dr Edward Porter. ISSA huwa magħmul minn membri tal-Fakultajiet tax-Xjenza, tal-Inġinerija u tal-ICT, u għalhekk huwa wieħed mill-ewwel gruppi multidixxiplinarji fl-Università ta’ Malta. Il-membri ta’ ISSA qed jaħdmu fuq numru kbir ta’ proġetti, b’kollaborazzjonijiet mad-dinja kollha, filwaqt li jibnu infrastruttura in-house għal firxa wiesgħa ta’ dixxiplini bħal kapaċitajiet ta’ supercomputing , strumenti elettromanjetiċi avvanzati għad-disinn tal-antenni, u fiżika teoretika ġdida. Huma involuti bis-sħiħ f’diversi proġetti u konsorzji internazzjonali, li jinkludu l-i Square Kilometer Array , l- Euclid Telescope u l- Einstein Telescope , fost oħrajn.  L-Istitut qed ukoll joffri kors ta’ Master ibbażat fuq riċerka fl-Astroinformatika. Għal aktar informazzjoni tistgħu żżuru s-sit elettroniku tal-Istitut fuq www.um.edu.mt/issa .  Tistgħu ukoll issegwu r-riċerka u l-aġġornamenti tagħhom fuq il-paġna ta’ Facebook , www.facebook.com/uom.issa .